Il-Pulizija qed tinvestiga s-sejba ta’ kadavru ta’ mara fil-baħar fil-Bajja tal-Balluta, f’San Ġiljan. Il-katavru instab kmieni t-Tlieta filogħdu, għall-ħabta tas-7:10AM wara li l-Pulizija ġiet infurmata li ntlemħet persuna bla ħajja f’wiċċ l-ilma fl-imsemmija bajja. Il-Pulizija tad-Distrett ta’ San Ġiljan marru mil-ewwel fuq il-post fejn hemmhekk innutaw l-imsemmi kadavru li ttella’ l-art minn tim mediku bl-għajnuna tal-Pulizija. L-awtopsja fuq il-kadavru mistennija titfa aktar dawl fuq dan il-każ. L-identità taghha ghadha mhiex magħrufa. Bis-sejba ġiet infurmata l-Maġistrat tal-Għassa Claire Stafrace Zammit li ħatret diversi esperti sabiex jassistuha fl-inkjesta li ġiet appuntata.